***Judas brev 24***

*“Han som har makt til å bevare dere fra fall og føre dere fram for sin herlighet, jublende og uten feil…”*

***Jeg leste en historie om en ung mann, John, som var blitt blind etter en ulykke i tenårene. Etter dette ble han bitter og sint på Gud som lot dette skje med ham. Uansett hva han ble spurt om, var han sint og tverr.***

***Da John selv fortalte om dette til en venn, ble vennen overrasket. For dette var da ikke den John han kjente! Så vennen blir nysgjerrig og spør:***

***“I dag er du jo en helt annen mann! Du er positiv til livet, og gleder deg over hver dag som kommer. Hva har skjedd?”***

***John smiler, og sier stille:***

***“Det er faren min sin skyld.”***

***Faren forstod bitterheten, men ønsket samtidig at sønnen skulle komme videre i livet. Så en dag da det gikk mot vinter, sier far bestemt til sønnen:***

***“John, det er på tide å sette opp stormvinduene! Det er snart vinter, og den jobben har alltid vært din! Så innen jeg har kommet hjem fra jobb, skal disse vinduene være satt opp på hele huset!” Faren var bestemt i stemmen, før han dro til jobben.***

***John ble sittede litt. Han var utrolig sint på faren! Han sendte ham mange stygge tanker, og bannet tett! Men John hadde respekt for sin far, så den blinde ungdommen famlet seg etter hvert bort til garasjen. Der fant han både stige, vinduer og redskaper han trengte. Og mens John begynte å gå opp i stigen, freste han halvhøyt:***

***“Far vil nok bli lei seg om jeg ramler ned av stigen og knekker nakken!”***

***Men John ramlet ikke ned, og sakte men sikkert kom han seg rundt hele huset, og fikk fullført jobben faren hadde gitt ham. Og da faren kom hjem, måtte John motstrebende innrømme at selv om han var blind, kunne han fremdeles jobbe. Og sakte, men sikkert begynte John å finne tilbake til ett godt liv.***

***Mange år senere, fikk John rede på noe som skulle bety svært mye for ham.***

***John fortsatte:***

***“Jeg fikk rede på, at den dagen jeg monterte opp vinduene, skjedde det noe helt spesielt. Jeg er blitt fortalt, at ikke en eneste gang den dagen – hadde faren min vært mer enn en meter eller to fra meg. Far dro ikke på jobb, slik han fikk meg til å tro. For far hadde ingen planer om å la meg falle!”***

***Slik er Herren også med deg og meg. Som Judas skriver i sitt lille brev i Bibelen: Herren har makt til å bevare oss fra fall, og føre oss frem for sin herlighet.***

***Vi kan bekymre oss for så mye. Vi kan tenke at vi synes Herren er hardhjertet iblant. Vi kan tro at Han ikke bryr seg. Vi kan tenke at han har glemt oss.***

***Herren har ingen planer om å ødelegge oss. Livet kan inni mellom kjennes som ett rot, det kan av og til føles som at vi omgis av uendelig mye krav og press.***

***Husk: Du har en Herre som elsker deg uendelig høyt. Han ser at du har det tøft til tider, men Han ønsker også at du skal lære å stole på Ham. Han har kontrollen, selv om du ikke ser Ham. Han vet hva du trenger. Han holder stigen om det er det som trengs. Og skulle du likevel ramle ned, ramler du ned i Hans armer.***

***Han har ingen planer om å forlate deg alene. Han vet at du trenger hjelp, også når du ikke forstår det selv. Du er dyrebar i Herrens øyne…***

*“Han som har makt til å bevare dere fra fall og føre dere fram for sin herlighet, jublende og uten feil…”*